**ข้อตกลงแก้ไขเพิ่มเติมสัญญาบริการกับผู้ประมวลผลข้อมูล**

ทำที่ บริษัทหลักทรัพย์ เอเซีย พลัส จำกัด

วันที่................................................................

ข้อตกลงแก้ไขเพิ่มเติมสัญญาฉบับนี้ ("**ข้อตกลงแก้ไขเพิ่มเติมสัญญา**") ทำขึ้นระหว่าง บริษัทหลักทรัพย์ เอเซีย พลัส จำกัด ("**บริษัท**") และบริษัท......................................................... ("**ผู้ให้บริการ**") เพื่อแก้ไขเพิ่มเติมสัญญาบริการ............................. ลงวันที่................................................. ระหว่างบริษัทและผู้ให้บริการ ("**สัญญาบริการ**")

ต่อไปในข้อตกลงแก้ไขเพิ่มเติมสัญญานี้จะเรียกบริษัทและผู้ให้บริการแต่ละฝ่ายว่า "**คู่สัญญา**" และเรียกรวมกันว่า "**คู่สัญญาทั้งสองฝ่าย**"

คำที่ไม่ได้นิยามไว้เป็นอย่างอื่นในข้อตกลงแก้ไขเพิ่มเติมสัญญาฉบับนี้ ให้มีความหมายตามที่นิยามไว้ในสัญญาบริการ

คู่สัญญาทั้งสองฝ่ายตกลงให้เพิ่มเอกสารแนบฉบับใหม่ (ข้อกำหนดการประมวลผลข้อมูล) ซึ่งแนบท้ายข้อตกลงแก้ไขเพิ่มเติมสัญญาฉบับนี้ เป็นเอกสารแนบหมายเลข 1 ของสัญญาบริการ

ข้อตกลงแก้ไขเพิ่มเติมสัญญาฉบับนี้มีผลเหนือข้อตกลง ความเข้าใจ การรับรอง ข้อผูกพัน หรือการเจรจาใดๆ ระหว่างคู่สัญญาทั้งสองฝ่ายก่อนหน้านี้ ในประเด็นที่เกี่ยวกับสาระสำคัญของข้อตกลงแก้ไขเพิ่มเติมสัญญาฉบับนี้ทั้งหมด ไม่ว่าได้ทำเป็นลายลักษณ์อักษรหรือโดยวาจา

เว้นแต่ตามที่ถูกแก้ไขเพิ่มเติมโดยข้อตกลงแก้ไขเพิ่มเติมสัญญาฉบับนี้ ให้ข้อกำหนดของสัญญาบริการยังคงมีผลบังคับใช้อย่างสมบูรณ์ต่อไป

**เพื่อเป็นหลักฐาน** คู่สัญญาจึงได้เข้าทำข้อตกลงแก้ไขเพิ่มเติมสัญญาฉบับนี้เมื่อวันเดือนปีที่ระบุข้างต้น

บริษัทหลักทรัพย์ เอเซีย พลัส จำกัด (“บริษัท”)

โดย:

ชื่อ:

ตำแหน่ง:

(“ผู้ให้บริการ”)

โดย:

ชื่อ:

ตำแหน่ง:

**เอกสารแนบหมายเลข 1 - ข้อกำหนดการประมวลผลข้อมูล**

เมื่อผู้ให้บริการประมวลผลข้อมูลส่วนบุคคล (ตามที่นิยามไว้ข้างล่างนี้) ที่สร้างขึ้น เก็บรวบรวม หรือได้รับมาเพื่อการให้บริการตามสัญญาบริการ คู่สัญญาทั้งสองฝ่ายตกลงว่าให้ข้อกำหนดของเอกสารแนบหมายเลข 1 ฉบับนี้มีผลใช้บังคับ ในกรณีที่มีข้อความขัดกันระหว่างเอกสารแนบหมายเลข 1 ฉบับนี้และสัญญาบริการ ให้ถือข้อกำหนดของเอกสารแนบหมายเลข 1 ฉบับนี้เป็นหลัก

1. คำที่ใช้ในเอกสารแนบหมายเลข 1 ฉบับนี้ มีความหมายตามที่กำหนดไว้ในเอกสารแนบหมายเลข 1 ฉบับนี้ หรือในสัญญา

"**กฎหมายคุ้มครองข้อมูล**" หมายถึง กฎหมาย กฎระเบียบ และข้อกำหนดทางกฎหมายอื่น ๆ ทั้งปวง ซึ่งรวมถึงแต่ไม่จำกัดเพียงพระราชบัญญัติคุ้มครองข้อมูลส่วนบุคคล พ.ศ. 2562 และกฎหมายลำดับรอง ("**พ.ร.บ. คุ้มครองข้อมูลส่วนบุคคล**") แนวทางปฏิบัติที่เป็นทางการและการตีความ ซึ่งใช้บังคับกับการประมวลผลข้อมูลส่วนบุคคล (ตามที่ได้มีการแก้ไขเพิ่มเติมหรือแทนที่)

"**การประมวลผล**" หมายถึง การดำเนินการหรือชุดการดำเนินการใดที่กระทำขึ้นต่อข้อมูลส่วนบุคคล ไม่ว่าจะโดยวิธีการอัตโนมัติหรือไม่อัตโนมัติ เช่น การเก็บรวบรวม การบันทึก การจัดการ การจัดเก็บ การปรับเปลี่ยน การเปลี่ยนแปลง การเรียกคืน การปรึกษา การใช้ การเปิดเผยด้วยการส่งต่อ การเผยแพร่หรือการทำให้มีอยู่โดยวิธีการอื่นใด การโอนไปยังต่างประเทศ การปรับแนวหรือการรวม การขัดขวาง การลบหรือการทำลายซึ่งข้อมูลส่วนบุคคล

ในเอกสารแนบหมายเลข 1 ฉบับนี้ คำว่า "**ข้อมูลส่วนบุคคล**" "**ผู้ประมวลผลข้อมูล**" "**เจ้าของข้อมูลส่วนบุคคล**" และ "**ผู้ควบคุมข้อมูล**" มีความหมายตามคำนิยามในกฎหมายคุ้มครองข้อมูล

2. บริษัทจะเป็นผู้ควบคุมข้อมูล และผู้ให้บริการจะเป็นผู้ประมวลผลข้อมูลสำหรับข้อมูลส่วนบุคคลที่ผู้ให้บริการประมวลผลในนามของบริษัท หรือตามคำสั่งของบริษัท ในการปฏิบัติตามภาระหน้าที่ของผู้ให้บริการภายใต้สัญญาบริการ ("**ข้อมูลส่วนบุคคลของบริษัท**")

3. บริษัทมีสิทธิแต่เพียงผู้เดียวในการกำหนดวัตถุประสงค์และวิธีการ รวมถึงลักษณะการประมวลผลข้อมูลส่วนบุคคลโดยผู้ให้บริการเพื่อการปฏิบัติตามภาระหน้าที่ของผู้ให้บริการภายใต้สัญญาบริการ เมื่อผู้ให้บริการประมวลผลข้อมูลส่วนบุคคลในนามของบริษัทหรือตามคำสั่งของบริษัท ผู้ให้บริการจะต้องดำเนินการกับข้อมูลส่วนบุคคลดังกล่าวดังต่อไปนี้

(ก) ไม่ประมวลผลข้อมูลส่วนบุคคลของบริษัท เพื่อวัตถุประสงค์อื่นใดนอกจากเพื่อการให้บริการแก่บริษัทภายใต้สัญญาบริการ

(ข) กระทำการเฉพาะเมื่อมีคำสั่งหรือแนวทางเป็นลายลักษณ์อักษรจากบริษัท และจะดำเนินการตามคำสั่งหรือแนวทางที่ได้รับจากบริษัทเป็นครั้งคราวโดยทันที

(ค) แจ้งให้บริษัททราบโดยทันทีหากคำสั่งหรือแนวทางของบริษัทนั้นละเมิดกฎหมายว่าด้วยการคุ้มครองข้อมูลส่วนบุคคล อย่างไรก็ตาม ผู้ให้บริการจะยังคงประมวลผลข้อมูลตามคำสั่งหรือแนวทางที่บริษัทได้ให้ไว้ เว้นแต่บริษัทจะถอนหรือแก้ไขคำสั่งหรือแนวทางดังกล่าว

(ง) ไม่เปิดเผยข้อมูลส่วนบุคคลของบริษัทแก่พนักงาน กรรมการ ตัวแทน ผู้รับจ้าง หรือบริษัทในเครือของผู้ให้บริการ หรือบุคคลภายนอกใด ๆ เว้นแต่กรณีจำเป็นเพื่อการปฏิบัติตามภาระหน้าที่ภายใต้สัญญาบริการ โดยอาศัยหลักความจำเป็นในการรู้ข้อมูล (need-to-know basis) หรือเพื่อปฏิบัติตามกฎหมายที่ใช้บังคับ หรือเว้นแต่ได้รับการอนุมัติเป็นลายลักษณ์อักษรล่วงหน้าจากบริษัท

(จ) ใช้มาตรการเชิงเทคนิคและมาตรการเชิงบริหารจัดการที่เหมาะสม รวมถึงมาตรการเชิงเทคนิคและมาตรการเชิงบริหารจัดการเพิ่มเติมใด ๆ เพื่อรักษาความมั่นคงปลอดภัยตามที่บริษัทร้องขอเป็นครั้งคราวโดยทำเป็นลายลักษณ์อักษร

(1) เพื่อคุ้มครองการรักษาความมั่นคงปลอดภัยและการรักษาความลับของข้อมูลส่วนบุคคลของบริษัท

(2) เพื่อคุ้มครองข้อมูลส่วนบุคคลของบริษัทจากการถูกทำลายโดยอุบัติเหตุหรือโดยมิชอบ หรือการสูญเสียโดยอุบัติเหตุ การเปลี่ยนแปลง การประมวลผล การเข้าถึง หรือการเปิดเผยโดยปราศจากอำนาจ และ

(3) ตามที่กำหนดไว้ภายใต้กฎหมายคุ้มครองข้อมูล เพื่อให้มีการรักษาระดับความปลอดภัยที่เหมาะสมกับความเสี่ยง รวมถึง (ก) การแฝงและการเข้ารหัสข้อมูลส่วนบุคคลของบริษัท (ข) ความสามารถในการเก็บรักษาความลับ ความถูกต้อง ความพร้อมใช้งาน และความยืดหยุ่น อย่างต่อเนื่องของระบบและบริการประมวลผลข้อมูล (ค) ความสามารถในการกู้คืนความพร้อมใช้งานและการเข้าถึงข้อมูลส่วนบุคคลของบริษัทภายในเวลาที่เหมาะสม และ (ง) กระบวนการในการทดสอบ วิเคราะห์และประเมินความมีประสิทธิภาพของมาตรการเชิงเทคนิคและมาตรการเชิงบริหารจัดการอย่างสม่ำเสมอ เพื่อดูแลและรักษาความมั่นคงปลอดภัยของข้อมูลส่วนบุคคลของบริษัท

(ฉ) แจ้งให้บริษัททราบทันทีหากเจ้าของข้อมูลส่วนบุคคลมีคำขอใด ๆ ตามกฎหมายคุ้มครองข้อมูล โดยเกี่ยวข้องกับข้อมูลส่วนบุคคลของบริษัท และหากบริษัทร้องขอ ผู้ให้บริการจะอนุญาตให้บริษัทจัดการกับคำขอดังกล่าว และให้ความร่วมมือและช่วยเหลือแก่บริษัทตลอดเวลาเพื่อปฏิบัติตามหน้าที่ภายใต้กฎหมายคุ้มครองข้อมูลในส่วนที่เกี่ยวข้องกับคำขอเหล่านี้ รวมถึงเมื่อเจ้าของข้อมูลส่วนบุคคลใช้สิทธิของตนภายใต้กฎหมายคุ้มครองข้อมูล ทั้งนี้หากบริษัทเลือกที่จะไม่จัดการกับคำขอของเจ้าของข้อมูลส่วนบุคคล ผู้ให้บริการจะปฏิบัติตามคำขอดังกล่าว โดยในทุกกรณี ผู้ให้บริการจะต้องส่งสำเนาของข้อมูลส่วนบุคคลของบริษัททั้งหมดที่ถูกเปิดเผยไปยังเจ้าของข้อมูลส่วนบุคคลให้แก่บริษัท และ

(ช) ประมวลผลข้อมูลส่วนบุคคลของบริษัทตามประเภทของข้อมูลส่วนบุคคล เนื้อหาและระยะเวลา วัตถุประสงค์และประเภทของเจ้าของข้อมูลส่วนบุคคลตามที่กำหนดไว้ในภาคผนวก

4. ผู้ให้บริการต้องแจ้งให้บริษัททราบเป็นลายลักษณ์อักษรทันที และในกรณีใดก็ตาม ภายใน 12 ชั่วโมงหลังจากทราบเหตุ หากมีการทำลาย การสูญหาย การเปลี่ยนแปลง การเปิดเผย การประมวลผล หรือการเข้าถึงข้อมูลส่วนบุคคลของบริษัทโดยอุบัติเหตุ โดยไม่ชอบด้วยกฎหมาย หรือโดยปราศจากอำนาจ หรือมีการฝ่าฝืนนโยบายการรักษาความมั่นคงปลอดภัยที่ใช้บังคับ ไม่ว่าที่เกิดขึ้นจริงหรือที่สงสัยว่าอาจเกิดขึ้น ("**เหตุการณ์**") คำบอกกล่าวนี้ต้องรวมรายละเอียดตามสมควรของเหตุการณ์ ซึ่งรวมถึงแต่ไม่จำกัดเพียง (1) คำบรรยายเกี่ยวกับเหตุการณ์ (2) ผลกระทบที่เป็นไปได้จากเหตุการณ์ (3) จำนวนเจ้าของข้อมูลส่วนบุคคลที่ได้รับผลกระทบ จำนวนของบันทึก (records) ที่ได้รับผลกระทบ และประเภทของบันทึก (records) ที่ได้รับผลกระทบ และ (4) มาตรการที่ได้ใช้หรือที่จะใช้เพื่อแก้ไขเหตุการณ์ รวมถึงมาตรการเพื่อบรรเทาผลกระทบร้ายแรงที่อาจเกิดขึ้นได้ คู่สัญญาทั้งสองฝ่ายต้องให้ความร่วมมืออย่างเต็มที่ในการสอบสวนใด ๆ เกี่ยวกับเหตุการณ์ และใช้มาตรการที่จำเป็นทั้งปวงเพื่อจำกัดการเข้าถึง การเปิดเผย หรือการประมวลผลโดยปราศจากอำนาจซึ่งข้อมูลส่วนบุคคลของบริษัทโดยเกี่ยวข้องกับเหตุการณ์ ทั้งนี้ผู้ให้บริการจะต้องดำเนินการตามขั้นตอนที่จำเป็นเพื่อป้องกันมิให้มีเหตุการณ์ดังกล่าวเกิดขึ้นซ้ำอีก

5. ผู้ให้บริการจะต้องให้ความร่วมมือและให้ความช่วยเหลือตามสมควรแก่บริษัท ตามที่บริษัทอาจต้องการโดยเกี่ยวข้องกับเรื่องร้องเรียนใด ๆ จากเจ้าของข้อมูลส่วนบุคคล หรือการสอบสวนหรือการสอบถามจากหน่วยงานที่มีอำนาจที่เกี่ยวข้องกับการปฏิบัติตามภาระหน้าที่ของบริษัทหรือของผู้ให้บริการภายใต้กฎหมายคุ้มครองข้อมูล

6. สำหรับข้อมูลส่วนบุคคลที่ผู้ให้บริการประมวลผลตามสัญญาบริการและเอกสารแนบหมายเลข 1 ฉบับนี้ ผู้ให้บริการจะร่วมมือกับบริษัทตามที่จำเป็นอย่างสมเหตุสมผล เพื่อให้บริษัทสามารถทำตามหน้าที่ในฐานะผู้ควบคุมข้อมูลส่วนบุคคลได้อย่างเหมาะสมภายใต้กฎหมายคุ้มครองข้อมูล

7. หากผู้ให้บริการเก็บรวบรวมข้อมูลส่วนบุคคลในนามของบริษัท ผู้ให้บริการจะให้ข้อมูลแก่เจ้าของข้อมูลส่วนบุคคล และขอความยินยอมตามที่บริษัทร้องขอเกี่ยวกับการประมวลผลข้อมูลของบริษัท

8. ผู้ให้บริการจะต้องปฏิบัติตามกฎหมายคุ้มครองข้อมูลในการปฏิบัติตามภาระหน้าที่ของตนภายใต้สัญญาบริการและเอกสารแนบหมายเลข 1 ฉบับนี้ตลอดเวลา

9. ผู้ให้บริการจะให้ความร่วมมือตามที่บริษัทเห็นว่าจำเป็น เพื่อให้บริษัทสามารถตรวจสอบยืนยันเป็นครั้งคราวว่าผู้ให้บริการปฏิบัติตามเอกสารแนบหมายเลข 1 นี้ การให้ความร่วมมือดังกล่าวอาจหมายความรวมถึงการช่วยเหลือบริษัทในการประเมินความเสี่ยงของการดำเนินการประมวลผลข้อมูลโดยผู้ให้บริการ โดยเฉพาะอย่างยิ่ง การให้ข้อมูลเกี่ยวกับการดำเนินการดังกล่าว และอนุญาตให้บริษัททำการตรวจสอบการดำเนินการดังกล่าว

10. ผู้ให้บริการจะไม่ส่งข้อมูลส่วนบุคคลของบริษัทที่ผู้ให้บริการทำการประมวลผลตามเอกสารแนบหมายเลข 1 ฉบับนี้ออกไปต่างประเทศโดยไม่ได้รับอนุญาตเป็นลายลักษณ์อักษรล่วงหน้าจากบริษัท ในการอนุญาตเป็นลายลักษณ์อักษรดังกล่าว จะต้องมีเงื่อนไขในการส่งออกข้อมูลตามข้อบังคับว่าด้วยการโอนข้อมูลไปยังต่างประเทศภายใต้กฎหมายที่เกี่ยวข้องรวมถึงกฎหมายว่าด้วยการคุ้มครองข้อมูลส่วนบุคคล ทั้งนี้ ผู้ให้บริการตกลงที่จะเข้าทำสัญญาใด ๆ ตามที่จำเป็นเพื่อปฏิบัติตามกฎหมายที่ใช้บังคับกับเกี่ยวกับการโอนข้อมูลดังกล่าว

11. เมื่อสัญญาบริการสิ้นสุดลงหรือครบกำหนด ผู้ให้บริการจะลบหรือทำลายข้อมูลส่วนบุคคลของบริษัททั้งหมดที่ผู้ให้บริการได้ประมวลผลในนามของบริษัท หรือส่งคืนข้อมูลดังกล่าวให้แก่บริษัท และผู้ให้บริการจะลบและทำลายสำเนาของข้อมูลส่วนบุคคลของบริษัทที่มีอยู่ เว้นแต่จะมีความจำเป็นในการเก็บรักษาข้อมูลส่วนบุคคลของบริษัทไว้เพื่อวัตถุประสงค์ในการปฏิบัติตามกฎหมายที่ใช้บังคับ

12. ผู้ให้บริการไม่สามารถจ้างช่วงบุคคลอื่นใดในทุกกรณีเพื่อการประมวลผลข้อมูลส่วนบุคคลของบริษัทโดยไม่ได้รับอนุญาตล่วงหน้าเป็นลายลักษณ์อักษรจากบริษัท โดยกรณีที่มีการอนุญาต จะเป็นการอนุญาตสำหรับผู้รับจ้างช่วงเฉพาะรายเท่านั้น และผู้ให้บริการจะต้องลงนามในสัญญาเป็นลายลักษณ์อักษรกับผู้รับจ้างช่วงภายนอกซึ่งมีข้อกำหนดในการคุ้มครองข้อมูลส่วนบุคคลของบริษัทไม่น้อยไปกว่าข้อกำหนดตามเอกสารแนบหมายเลข 1 ฉบับนี้ เพื่อเป็นการหลีกเลี่ยงข้อสงสัย หากผู้ให้บริการว่าจ้างผู้ประมวลผลข้อมูลช่วง (ผู้รับจ้างช่วง) ผู้ให้บริการจะยังคงต้องรับผิดต่อบริษัทสำหรับการปฏิบัติหน้าที่ของผู้ประมวลผลข้อมูลช่วงภายใต้กฎหมายคุ้มครองข้อมูลส่วนบุคคล รวมถึงการกระทำและการละเว้นไม่กระทำของผู้ประมวลผลข้อมูลช่วง

13. ผู้ให้บริการต้องดำเนินการให้แน่ใจว่าบุคลากรของผู้ให้บริการซึ่งเข้าถึงข้อมูลส่วนบุคคลของบริษัท จะต้องผูกพันตนต่อหน้าที่รักษาความลับในการประมวลผลข้อมูลส่วนบุคคลของบริษัท

14. ผู้ให้บริการจะต้องเก็บบันทึกเป็นลายลักษณ์อักษรสำหรับกิจกรรมการประมวลผลข้อมูลทั้งหมดในนามของบริษัท โดยจะต้องมีการจัดทำและรักษาบันทึกดังกล่าวตามกฎหมายคุ้มครองข้อมูล และจะต้องประกอบด้วยข้อมูลต่อไปนี้เป็นอย่างน้อย

(ก) ประเภทของการประมวลผลข้อมูล

(ข) ชื่อและรายละเอียดการติดต่อของผู้ประมวลผลข้อมูลช่วง

(ค) ชื่อและรายละเอียดการติดต่อของเจ้าหน้าที่คุ้มครองข้อมูลของผู้ประมวลผลข้อมูลช่วง

(ง) การโอนข้อมูลไปยังต่างประเทศหรือองค์กรระหว่างประเทศ และเอกสารที่ระบุมาตรการป้องกันที่เหมาะสม

(จ) คำอธิบายทั่วไปของมาตรการเชิงเทคนิคและมาตรการเชิงบริหารจัดการเพื่อการปกป้องข้อมูลส่วนบุคคล

ผู้ให้บริการจะต้องมอบบันทึกเป็นลายลักษณ์อักษรนี้ให้แก่บริษัทเมื่อมีการร้องขอ และผู้ให้บริการตกลงว่าบริษัทอาจส่งบันทึกเป็นลายลักษณ์อักษรนี้ให้แก่ผู้ควบคุมข้อมูล(ตามที่เกี่ยวข้อง) และหน่วยงานที่มีอำนาจที่เกี่ยวข้องได้

15. ผู้ให้บริการจะต้องรับผิดชดใช้ให้แก่บริษัท สำหรับค่าปรับ ความสูญเสีย หรือความเสียหายใด ๆ ทั้งหมดซึ่งเกิดแก่บริษัท อันเนื่องมาจากการที่ผู้ให้บริการฝ่าฝืนเอกสารแนบหมายเลข 1 ฉบับนี้ แม้ว่าจะมีการจำกัดความรับผิดใด ๆ ภายใต้สัญญาให้บริการ

16. คู่สัญญาทั้งสองฝ่ายรับทราบและตกลงว่าบริษัทอาจจำเป็นต้องพิจารณาทบทวนและแก้ไขเพิ่มเติมเอกสารแนบ หมายเลข 1 ฉบับนี้ ถ้าจำเป็นต้องมีการแก้ไขเปลี่ยนแปลงในเอกสารแนบหมายเลข 1 ฉบับนี้ เพื่อให้ผู้ให้บริการยังคงประมวลผลข้อมูลส่วนบุคคลตามกฎหมายคุ้มครองข้อมูลได้ และเพื่อให้สอดคล้องกับการตีความกฎหมายที่ใช้บังคับ รวมถึงกฎหมายคุ้มครองข้อมูล คู่สัญญาทั้งสองฝ่ายจะปรึกษาหารือและตกลงกันโดยสุจริตเกี่ยวกับการแก้ไขเปลี่ยนแปลงใด ๆ ที่จำเป็นในเอกสารแนบหมายเลข 1 ฉบับนี้

**ภาคผนวก**

**รายละเอียดการประมวลผลข้อมูลส่วนบุคคล**

**1. ประเภทของข้อมูลส่วนบุคคลที่จะประมวลผล**

[โปรดระบุประเภทของข้อมูล]

**2. เนื้อหาและระยะเวลาในการประมวลผลข้อมูลส่วนบุคคลของบริษัท**

เนื้อหาและระยะเวลาการประมวลผลข้อมูลส่วนบุคคลของบริษัทกำหนดอยู่ในสัญญาบริการและเอกสารแนบ หมายเลข 1 ฉบับนี้

**3. วัตถุประสงค์ของการประมวลผลข้อมูลส่วนบุคคล**

.............................................................................................................

**4. ประเภทของเจ้าของข้อมูลส่วนบุคคลที่ข้อมูลส่วนบุคคลนั้นเกี่ยวข้อง**

.............................................................................................................

**5. ข้อมูลประเภทพิเศษ**

.............................................................................................................